CELEX: 32021D0673
Language: ro
Date: 2021-04-21 00:00:00
Title: Decizia de punere în aplicare (UE) 2021/673 a Comisiei din 21 aprilie 2021 privind cererea de înregistrare a inițiativei cetățenești europene intitulate „Acoperișuri transformate în grădini ecologice” („Green Garden Roof Tops”) [notificată cu numărul C(2021) 2750] (Numai textul în limba engleză este autentic)

26.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 141/23
               
            
         DECIZIA DE PUNERE ÎN APLICARE (UE) 2021/673 A COMISIEI
         din 21 aprilie 2021
         privind cererea de înregistrare a inițiativei cetățenești europene intitulate „Acoperișuri transformate în grădini ecologice” („Green Garden Roof Tops”)
         
            
               [notificată cu numărul C(2021) 2750]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     La 3 martie 2021, Comisiei i-a fost prezentată o cerere de înregistrare a unei inițiative cetățenești europene intitulate „Acoperișuri transformate în grădini ecologice” („Green Garden Roof Tops”).
                  
               
                     (2)
                  
                  
                     Obiectivele inițiativei sunt exprimate după cum urmează: „În Europa, acoperișurile multor magazine sunt goale, iar în majoritatea cazurilor nu sunt utilizate în niciun scop anume. În plus, acestea sunt pline de plastic și pietre, materiale din care este fabricat acoperișul. Prin urmare, aceste suprafețe nu aduc în sine beneficii mediului, ci mai degrabă doar măresc daunele asupra mediului. Motivul pentru care ne-am concentrat atenția asupra beneficiilor pentru mediu decurge din actuala criză de mediu. Trebuie să regândim situația și să găsim modalități de a crește nivelul de conștientizare cu privire la problemele de mediu și la modul în care putem ajunge la un echilibru sănătos între societatea noastră, economie și protejarea planetei. Prin urmare, ideea centrală a planului prezentat este de a utiliza spațiile care există deja pe acoperișuri, prin crearea, pe acoperișurile diferitelor întreprinderi, a unor suprafețe destinate grădinilor ecologice. În acest fel, acoperișurile neutilizate ar putea fi transformate astfel încât să participe la îmbunătățirea mediului înconjurător și la soluționarea crizei de mediu.”
                  
               
                     (3)
                  
                  
                     Un document de referință oferă detalii suplimentare cu privire la inițiativă. Inițiativa propune, mai precis, ca angajații întreprinderilor să poată participa în mod voluntar la întreținerea grădinilor de pe acoperișuri, iar statele membre să încurajeze întreprinderile să participe activ la proiectele respective prin acordarea de credite fiscale la sfârșitul fiecărui exercițiu financiar. În anexă sunt enumerate, de asemenea, beneficiile preconizate pentru mediu și pentru întreprinderi. Grădinile de pe acoperișuri: 1. ar contribui la îmbunătățirea calității aerului; 2. ar contribui la combaterea schimbărilor climatice; 3. ar duce la realizarea de economii de energie; 4. ar îmbunătăți filtrarea și retenția apei; și 5. ar aduce o contribuție la habitatul faunei și florei sălbatice. Întreprinderile în cauză ar avea de câștigat deoarece această activitate ar contribui la buna lor reputație, la motivarea personalului și la obținerea de beneficii fiscale.
                  
               
                     (4)
                  
                  
                     Organizatorii nu invită în mod explicit Comisia să adopte un act juridic specific, însă, din unele dintre temeiurile juridice propuse pentru acțiunile legate de această chestiune, se poate deduce actul avut în vedere. Din obiectivele enunțate, coroborate cu anexa, se poate trage concluzia că prin această inițiativă se solicită adoptarea unei propuneri de act juridic care să urmărească un obiectiv de mediu cu o componentă fiscală. Contribuția voluntară a angajaților întreprinderilor pare să fie auxiliară obiectivului de mediu.
                  
               
                     (5)
                  
                  
                     În măsura în care inițiativa urmărește să promoveze crearea de acoperișuri verzi cu ajutorul unor posibile stimulente financiare din partea Uniunii sau al unor măsuri de natură fiscală, Comisia are competența de a adopta un act juridic în temeiul articolului 192 din tratat.
                  
               
                     (6)
                  
                  
                     În măsura în care inițiativa propusă urmărește să promoveze acordarea, de către statele membre, a unor credite fiscale sau a unor deduceri din impozitul pe venit, Comisia are competența de a adopta un act juridic în temeiul articolului 115 din tratat.
                  
               
                     (7)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (8)
                  
                  
                     Grupul de organizatori a furnizat dovezi adecvate că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (9)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (10)
                  
                  
                     Prin urmare, inițiativa intitulată „Acoperișuri transformate în grădini ecologice” („Green Garden Roof Tops”) ar trebui înregistrată,
                  
               ADOPTĂ PREZENTA DECIZIE:
         
            Articolul 1
            Inițiativa cetățenească europeană intitulată „Acoperișuri transformate în grădini ecologice” („Green Garden Roof Tops”) este înregistrată.
         
         
            Articolul 2
            Prezenta decizie se adresează grupului de organizatori ai inițiativei cetățenești europene intitulate „Acoperișuri transformate în grădini ecologice” („Green Garden Roof Tops”), reprezentat de doamna Almog Yoana SADE și de domnul Negev Raphael SADE, în calitate de persoane de contact.
         
         
            Adoptată la Bruxelles, 21 aprilie 2021.
            
               
                  Pentru Comisie
               
               Věra JOUROVÁ
               
                  Vicepreședinte
               
            
         
         
            (1)  JO L 130, 17.5.2019, p. 55.